Vozidlá kategórie SUV sa tešia stále väčšej globálnej obľube verejnosti. Ľudia si ich nekupujú len na jazdu do sťažených podmienok. Bežne ich stretávame v mestách, na sídliskách alebo v nákupných centrách. Aj tieto vozidlá však majú svojho šampióna. Svetovo najobľúbenejším SUV je za posledný kvartál Honda CR-V štvrtej generácie.
Honda CR-V predstihla aj Toyotu RAV-4.
V prvom štvrťroku 2014 sa celosvetovo predalo 165 017 kusov. V porovnaní s rovnakým obdobím minulého roku došlo k nárastu o 3180 kusov. Rovnako najpredávanejšie ostalo CR-V aj v máji.
SUV od Hondy zaznamenalo pekné umiestnenie aj v rebríčku 50 najpredávanejších áut sveta, kde v štvrťročnom ponímaní obsadilo 11. miesto. V máji už bolo dokonca ôsme. CR-V predstihlo svojich konkurentov ako napríklad Toyota RAV-4, VW Tiguan alebo Nissan Qashqai. V máji mu dokonca nestačil ani malý Ford Fiesta.
Aj napriek tomu, že SUV si už vo svojej podstate pýta 4x4, ľudia obľubujú aj verzie s pohonom len predných kolies.
Ľudia kupujú SUV z rôznych dôvodov.
Honda v Európe pripisuje tento úspech aj zavedeniu nového naftového motora s označením 1,6 i-DTEC (120 k a 300 Nm). Novinka prišla najmä kvôli údajne stúpajúcemu dopytu po naftových motoroch v spojení s pohonom len jednej nápravy. Verzie s absentujúcim pohonom všetkých kolies v súčasnosti na starom kontinente predstavujú v segmente C viac ako štvrtinu predaných SUV.
Honda CR-V štvrtej generácie debutovala na autosalóne v Los Angeles ešte v novembri 2011. V USA išla do predaja o mesiac neskôr. Keďže ide o globálny produkt, automobilka ho vyrába až v 10 továrňach. Európske kusy vznikajú vo Veľkej Británii.
Zdroj: tlačová správa